ИНФОРМАЦИЈА О ЈАВНОМ СЛУШАЊУ

ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:,,ПРЕДСТАВЉАЊE ПРЕДЛОГА ЗАКОНА О ЕЛЕКТРОНСКОМ ФАКТУРИСАЊУ ”

Одбор за финансије, републички буџет и контролу трошења јавних средстава је, на основу одлуке донете на 27. седници, одржане 5. априла 2021. године у Сремској Митровици, у складу са чл. 83. и 84. Пословника Народне скупштине, дана 12. априла 2021. године одржао јавно слушање на тему: ,,Представљање Предлога закона о електронском фактурисању”. Јавним слушањем је председавала Александра Томић, председник Одбора за финансије, републички буџет и контролу трошења јавних средстава.

Јавном слушању су присуствовали чланови Одбора: Верољуб Арсић, Никола Јоловић, Оливера Пешић, Горан Ковачевић, Бобан Бирманчевић, Братимир Васиљевић, Ана Чарапић, Золтан Пек и Милорад Мијатовић, и заменици чланова Одбора: Виктор Јевтовић, Ана Белоица, Светлана Милијић, Зоран Томић, Снежана Петровић, Угљеша Марковић и Розалија Екрес.

Јавном слушању су присуствовали и народни посланици: Јелена Жарић Ковачевић, Ивана Поповић, Ненад Крстић, Немања Поповић, Дијана Радовић, Самира Ћосовић, Ђорђе Дабић, Дубравка Филиповски, Милија Милетић, Жарко Богатиновић и Весна Стамболић.

Учесници јавног слушања били су: Славица Савичић, државни секретар Министарства финансија, др Драган Демировић и Соња Талијан, помоћници министра финансија, Ненад Влакетић и Вук Делибашић, саветници министра финансија; Дијана Стојковић, представник Министарства привреде; Татјана Радичевић и Лидија Нинчић, представници Привредне коморе Србије; Ђорђе Цветковић и Оливера Болта, из Друштва за информатику Србије, и Немања Ненадић, из невладине организације Транспарентност Србија.

На почетку јавног слушања председник Народне скупштине Републике Србије Ивица Дачић поздравио је све присутне и захвалио се Одбору за финансије, републички буџет и контролу трошења јавних средстава на иницијативи организовања јавног слушања, како би се важна материја Предлога закона о електронском фактурисању детаљније представила, како народним посланицима, тако и стручној и широј јавности.

У уводним напоменама, Александра Томић, председник Одбора и председавајућа јавног слушања, указала је да јавно слушање има за циљ да све заинтересоване упозна са иновацијама и новим моделима функционисања привреде који су предложени овим законским решењем, као и на значај овог закона за Привредну комору, која је у директном контакту са привредницима. Такође је истакла да је Закон о електронском фактурисању усклађен са прописима ЕУ.

Славица Савичић, државни секретар Министарства финансија, представила је Предлог закона о електронском фактурисању, истaкавши да је Министарство финансија, уважавајући значај примене овог закона, формирало нови сектор у оквиру Министарства финансија који ће пратити спровођење овог закона, правовремено тумачити закон и давати потребне одговоре, како би спровођење овог закона било што оперативније. Самим законом се уређује издавање, слање, пријем, обрада, чување садржине и елементи електронских фактура у транскацијама између јавног сектора, између субјеката јавног и приватног сектора, односно између субјеката приватног сектора, а основни разлог доношења закона је успостављање видљивости у погледу широког круга трансакција, као и унапређење правног оквира.

Истакла је да је предвиђено постепено увођење закона, које ће се одвијати у три фазе, како би јавни и приватни сектор постепено улазили у овај систем, и то: од 1. јануара 2022. године успоставља се обавеза јавног сектора да прима, чува и издаје електронску фактуру другом субјекту јавног сектора, као и обавеза приватног сектора да изда електронску фактуру субјекту јавног сектора; од 1. јула 2022. године успоставља се обавеза приватног сектора да прима и чува фактуре издате од јавног сектора, као и електронске фактуре издате од стране субјекта приватног сектора и од 1. јануара 2023. године се уводи обавеза издавања и чувања електронске фактуре у трансакцијама између субјеката приватног сектора.

Државни секретар је нагласила да ће коришћење система електронских фактура бити бесплатно, да неће бити обавезе ангажовања информационих посредника, што значи да се неће наметати додатни трошкови корисницима, као и да ће постојати контакт центар за подршку корисницима.

Драган Демировић, помоћник министра финансија, указао је на које субјекте се односи овај закон, односно шта је суштински предмет овог закона и на који начин ће се све то извршити, како ће се фактуре потврђивати, које ће бити последице евентуалног одбијања и каква је правна природа електронске фактуре. Нагласио је да ће се електронским фактурама исказивати трансакције које се односе на испоруке добара и услуга и на пријем авансних уплата, затим трансакције које се врше између субјеката јавног сектора, субјеката приватног сектора и добровољних корисника система електронских фактура. Када добровољни корисници приступе систему електронске фактуре постају корисници система текуће и наредне календарске године.

Када је у питању однос овог предлога закона и Закона о ПДВ-у, помоћник министра је истакао да се овим законом ни на који начин не дирају правила која се тичу ПДВ-а, као и да ће се увођењем оваквог система обезбедити боља евиденција и могућност контроле испуњавања обавеза ПДВ-а. Електронску фактуру је могуће добити у папирном облику у случају потребе, односно она може да служи као веродостојна исправа у извршном поступку.

Соња Талијан, помоћник министра финансија, појаснила је кључне концепте закона са техничког аспекта, истакавши да је систем електронских фактура софтвер који функционише на одговарајућој инфраструктури Државног дата центра. Овим центром управља централни информациони посредник, односно унутрашња јединица Министарства финансија надлежна за послове система електронских фактура, преко кога се врши слање, пријем, евидентирање, обрада и чување електронских фактура. Субјекти јавног, као и субјекти приватног сектора могу, уз добијену сагласност Министарства финансија, ангажовати информационог посредника за услуге издавања, евидентрирања, обраде, слања и примања електронских фактура, с тим што у централном информационом систему држава чува све податке. Појаснивши питање архивирања, истакла је да ће се свака електронска фактура издата или примљена од стране субјета јавног сектора чувати трајно у систему електронских фактура, док ће се електронске фактуре издате и примљене од стране субјекта приватног сектора чувати десет година.

У дискусији су учествовали: члан Одбора Горан Ковачевић, заменици чланова Одбора Зоран Томић и Розалија Екрес, народни посланици Ивана Поповић и Милија Милетић, и Немања Ненадић, из невладине организације Транспарентност Србије.

Ивана Поповић, народни посланик и члан [Одбора за привреду, регионални развој, трговину, туризам и енергетику](http://www.parlament.gov.rs/народна-скупштина/састав/радна-тела/одбори.103.13.html" \o "Одбор за привреду, регионални развој, трговину, туризам и енергетику), поставила је питање како и на који начин ће држава помоћи субјектима који долазе из руралних средина које нису покривене интернет сигналом, субјектима који нису дигитално образовани да приступе систему електронске фактуре и да ли се размишљало о субвенцијама у виду опреме, како би се тим субјектима омогућио приступ систему. Такође, тражила је појашњење за субјекте који су у оквиру система, а ступају у сарадњу са субјектом који није у систему, како се фактуре бележе, затим које информације ће бити транспарентне за кориснике система, како ће се те фактуре добијати у папирном облику, да ли програм функционише у виду апликације или се улази преко интернет претраживача и да ли ће постојати електронски потпис при издавању фактура.

Милија Милетић, народни посланик и члан Одбора за пољопривреду, шумарство и водопривреду, такође је указао на велики проблем везано за рурална, неразвијена подручја наше земље која нису покривена интернет сигналом и затражио је одговоре на питања да ли ће до крајње наведеног датума, 01. јануара 2023. године, тим субјектима бити омогућено да се едукују, уколико им је потребно, и да ли ће им се обезбедити покривеност интернет сигналом, како би сви равноправно могли да учествују у примени закона.

Зоран Томић, заменик члана Одбора, поставио је питање везано за информационе посреднике, да ли је постојала идеја да то буду одређене фирме које се већ баве информационим технологијама, где би могле да се организују обуке за поједине запослене у тим компанијама, како би могли да прате целокупан процес. Указао је на пројекат Владе Републике Србије везано за увођење широкопојасног интернета и у вези с тим поставио питање да ли се размишљало о периодичном слању информација кроз систем уколико постоји проблем са интернетом, до завршетка пројекта.

Розалија Екрес, заменик члана Одбора, питала је да ли ступање на снагу овог закона укида постојећи Централни регистар фактура као обавезу регистровања фактура.

Немања Ненадић, из невладине организације Транспарентност Србија, затражио је појашњење у смислу усклађености овог закона са Законом о јавним набавкама, као и да ли ће широј јавности бити транспарентни подаци о фактурама. Поставио је и питање, везано за Закон о фискализацији, да ли је од Агенције за борбу против корупције затражена анализа у вези са могућим коруптивним ризицима, а који се тичу осам области у Акционом плану за Поглавње 23, међу којима је и област пореза.

Члан Одбора Горан Ковачевић указао је на потребу да фактуре у јавном сектору буду потпуно видљиве и широј јавности, односно свим грађанима Србије, као и на потребу формирања централног регистра субвенција у пољопривреди, како би биле транспарентне све субвенције за пољопривредна газдинства.

У вези са постављеним питањима која се односе на Предлог закона о електронском фактурисању, представници Министарства финансија Славица Савичић, Драган Демировић и Соња Талијан додатно су образложили и објаснили недоумице предложених законских решења.

Председник Одбора Александра Томић се захвалила свим учесницима и указала да је јавно слушање помогло члановима Одбора за финасије, републички буџет и контролу трошења јавних средстава, народним посланицима и другим учесницима да се упознају са материјом коју прописује овај предлог закона, као и да посланици могу неке своје иницијативе за промену законских решења исказати амандманима, уколико буде постојала потреба.

Саставни део Информације чине стенографске белешке, сачињене на основу тонског снимка јавног слушања.